## Pravilnik o izmjenama Pravilnika o mjerilima i načinu za određivanje cijena lijekova na veliko i o načinu izvješćivanja o cijenama na veliko

### NN 12/2014 (31.1.2014.), Pravilnik o izmjenama Pravilnika o mjerilima i načinu za određivanje cijena lijekova na veliko i o načinu izvješćivanja o cijenama na veliko

12 31.01.2014 Pravilnik o izmjenama Pravilnika o mjerilima i načinu za određivanje cijena lijekova na veliko i o načinu izvješćivanja o cijenama na veliko

MINISTARSTVO ZDRAVLJA

229

Na temelju članka 188. stavka 5. Zakona o lijekovima (»Narodne novine« br. 76/2013), ministar zdravlja donosi

PRAVILNIK

O IZMJENAMA PRAVILNIKA O MJERILIMA I NAČINU ZA ODREĐIVANJE CIJENA LIJEKOVA NA VELIKO I O NAČINU IZVJEŠĆIVANJA O CIJENAMA NA VELIKO

Članak 1.

U Pravilniku o mjerilima i načinu za određivanje cijena lijekova na veliko i o načinu izvješćivanja o cijenama na veliko (»Narodne novine« broj 83/2013) u članku 3. stavak 3. mijenja se i glasi:

»(3) Sastavni dio cijene lijeka na veliko je vrijednost veleprodajne marže i drugih zavisnih troškova najviše do 8,5%, na način da se ista određuje po cjenovnim skupinama kako slijedi:

– 8,5% za lijekove čija je cijena utvrđena u rasponu od 0 do 19,99 kn

– 6% za lijekove čija je cijena utvrđena u rasponu od 20 do 99,99 kn

– 4% za lijekove čija je cijena utvrđena u rasponu od 100 do 499,99 kn

– 2% za lijekove čija je cijena utvrđena u rasponu od 500 do 999,99 kn

– 1% za lijekove čija je cijena utvrđena u rasponu od 1000 i više kn, a koja se izračunava tako da se proizvođačka cijena lijeka uveća za vrijednost carine te se tako dobivena vrijednost uveća za vrijednost veleprodajne marže i drugih zavisnih troškova.«

Članak 2.

U članku 6. stavci 3., 4., 5., 6. i 7. mijenjaju se i glase:

»(3) Izvor podataka o cijenama lijekova u Italiji su podaci o cijenama objavljeni na internetskoj stranici www.Codifa.it., važeći na dan 1. siječnja one godine u kojoj se provodi godišnji izračun.

(4) Izvor podataka o cijenama lijekova u Republici Sloveniji su podaci o cijenama lijekova objavljeni na internetskoj stranici http://www.jazmp.si/, važeći na dan 1. siječnja one godine u kojoj se provodi godišnji izračun.

(5) Izvor podataka o cijenama lijekova u Češkoj su podaci o cijenama lijekova objavljeni na internetskoj stranici http://www.sukl.cz/, važeći na dan 1. siječnja one godine u kojoj se provodi godišnji izračun.

(6) Ako u izvorima podataka iz stavka 3., 4. i 5. ovoga članka nema podataka o cijenama lijekova iz stavka 1. ovoga članka, tada se za usporedbu koriste cijene lijekova u Španjolskoj, a izvor podataka o cijenama lijekova je »Catalogo de Medicamentos«, zadnje elektroničko izdanje – CD verzija (Bot+).

(7) Ako u izvorima podataka iz stavka 3., 4., 5. i 6. ovoga članka nema podataka o cijenama lijekova za jednu ili više država iz stavka 1. ovoga članka, tada se za usporedbu koriste cijene lijekova u Francuskoj, a izvor podataka o cijenama lijekova je »Vidal Expert« zadnje elektroničko izdanje – CD verzija.«

Članak 3.

U članku 14. stavku 1. riječ: »veljači« zamjenjuje se riječju: »ožujku«.

Članak 4.

U članku 20. stavak 5. mijenja se i glasi:

»(5) Referentne cijene lijekova iz stavka 1. ovog članka određuju se na temelju najniže cijene lijeka koji je ostvario najmanje 5% volumnog udjela unutar referentne skupine u vremenskom razdoblju od 3 mjeseca koje prethodi Odluci Upravnog vijeća Zavoda iz članka 19. stavka 2. ovoga Pravilnika.«

Članak 5.

U Prilogu II. u stupcu »Ime države« riječi: »ČEŠKA 1 EUR= kn« zamjenjuju se riječima: »ČEŠKA 1 CZK= kn« te riječi:»FRANCUSKA 1 CZK= kn« zamjenjuju se riječima: »FRANCUSKA 1 EUR= kn«.

Članak 6.

Cijene lijekova na veliko moraju se uskladiti s vrijednostima veleprodajnih marži i drugih zavisnih troškova iz članka 1. ovoga Pravilnika u roku od 6 mjeseci od dana stupanja na snagu ovoga Pravilnika.

Članak 7.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/14-02/06

Urbroj: 534-10-1-2-2/4-14-1

Zagreb, 29. siječnja 2014.

Ministar
prof. dr. sc. Rajko Ostojić, dr. med., v. r.

Pravilnik, NN 12/2014-229